ཁྲིམས་གཏུགས་བརྒྱུད་སྤྱི་ཚོགས་ནང་འཁྲུག་ཆ་ཡོང་མིན་ཐད་ཁོང་གིས།སྤྱི་ཚོགས་ནང་གི་འཁྲུག་ཆ་ཞི་འཇམ་ཡོང་ཐབས་སུ་ཐབས་ལམ་གཉིས་ཡོད།གཅིག་དེ་འཛིན་སྐྱོང་གི་ངོས་ནས་ཐུགས་འགན་བཞེས་རྒྱུ་དང་།གཉིས་པ་དེ་ཁྲིམས་ཞིབ་ཁང་ནས་གཙང་མ་བཟོ་རྒྱུ་དེ་གཉིས་རེད་མ་གཏོགས།ང་ཚོ་ང་རང་ཚོའི་བོད་མིའི་སྒྲིག་འཛུགས་ཀྱིས་བཙུགས་བཞག་ཡོད་པའི་དམངས་གཙོའི་ཀ་བ་གསུམ་གྱི་བརྒྱུད་རིམ་ཆ་ཚང་ཞིག་འགྲོ་དགོས་ཀྱི་ཡོད་པ་རེད།འདི་ནི་ཁྲིམས་ཞིབ་ཁང་གིས་ཐག་གཅོད་དགོས་པའི་གནད་དོན་ཞིག་ཡིན་དུས།ཁྲིམས་ཞིབ་ཁང་ལ་འགྲོ་ཡི་ཡོད་པའི་རྒྱུ་མཚན་ལ་བརྟེན་ནས་མི་མང་ནང་འཁྲུག་ཆ་ཡོང་དགོས་པའི་རྒྱུ་མཚན་ཞིག་རྩ་བ་ཉིད་ནས་ཆགས་ཡོད་པ་མེད།ཁྲིམས་ཞིབ་ཁང་ནས་ཐག་གཅོད་བྱས་རྗེས་མི་མང་ལྷིང་འཇགས་ཡོང་བར་ངས་རེ་བ་ཞུ་ཡི་ཡོད།གལ་སྲིད་ཁྲིམས་ཁང་ལ་ཡར་མ་བཅར་བ་ཡིན་ན་མ་འོངས་པར་གནས་སྟངས་ག་རེ་ཆགས་ཀྱི་ཡོད་པ་ཤེས་ཀྱིན་མེད་སྟབས།གནད་དོན་དེ་གཙང་མ་བཟོ་ཐབས་སུ་ལམ་ཁ་ཁྲིམས་ཞིབ་ཁང་མ་གཏོགས་ཡོད་པ་མ་རེད།དེར་བརྟེན།ང་རང་བོད་རིགས་དཀྱུས་མ་ཞིག་ཡིན་པའི་ཆ་ནས་ཁྲིམས་ཞིབ་ཁང་ལ་འགྲོ་ཡི་ཡོད།ཅེས་གསུངས་བྱུང་།